Document ID: 32010L0048

ΟΔΗΓΊΑ 2010/48/ΕΕ ΤΗΣ ΕΠΙΤΡΟΠΉΣ
της 5ης Ιουλίου 2010
για την προσαρμογή στην τεχνική πρόοδο της οδηγίας 2009/40/ΕΚ του Ευρωπαϊκού Κοινοβουλίου και του Συμβουλίου σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2009/40/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Για λόγους οδικής ασφάλειας, περιβαλλοντικής προστασίας και ισότιμου ανταγωνισμού είναι σημαντικό να εξασφαλιστεί ότι τα οχήματα που κυκλοφορούν συντηρούνται και ελέγχονται ορθώς, ώστε οι επιδόσεις που εγγυάται η έγκριση τύπου να διατηρούνται καθ’ όλη τη διάρκεια ζωής τους, εφόσον δεν είναι υπέρμετρη η φθορά.
(2)
Τα πρότυπα και οι μέθοδοι που αναφέρονται στο άρθρο 6 παράγραφος 1 της οδηγίας 2009/40/ΕΚ πρέπει να προσδιοριστούν περαιτέρω και να προσαρμοστούν για να ανταποκρίνονται στην τεχνική πρόοδο, ώστε να βελτιωθούν οι τεχνικοί έλεγχοι των μηχανοκίνητων οχημάτων στην Ευρωπαϊκή Ένωση με οικονομικώς αποδοτικό τρόπο.
(3)
Πρέπει να ληφθούν υπόψη τα ευρήματα δύο έργων, των Autofore (2) και Idelsy (3), τα οποία πραγματεύθηκαν προσφάτως τις μελλοντικές δυνατότητες των τεχνικών ελέγχων, καθώς και την έκβαση ανοικτού και τεκμηριωμένου διαλόγου με τους άμεσα ενδιαφερόμενους.
(4)
Η σημερινή κατάσταση της τεχνολογίας οχημάτων καθιστά αναγκαία τη συμπερίληψη των σύγχρονων ηλεκτρονικών συστημάτων στον κατάλογο των σημείων που πρέπει να ελέγχονται.
(5)
Για να επιτευχθεί η περαιτέρω εναρμόνιση των τεχνικών ελέγχων των οχημάτων πρέπει να καθιερωθούν μέθοδοι ελέγχου για κάθε ελεγχόμενο σημείο.
(6)
Για να διευκολυνθεί η περαιτέρω εναρμόνιση και για λόγους συνοχής των προτύπων πρέπει πλέον να συμπεριληφθεί μη εξαντλητικός κατάλογος των κύριων αιτίων αστοχίας, όπως υπάρχει ήδη για τα συστήματα πέδησης, για όλα τα ελεγχόμενα σημεία.
(7)
Οι τεχνικοί έλεγχοι των οχημάτων πρέπει να καλύπτουν όλα τα σημεία που αφορούν τον συγκεκριμένο σχεδιασμό, την κατασκευή και τον εξοπλισμό του ελεγχόμενου οχήματος. Κατά συνέπεια, για ιδιαίτερες συγκεκριμένες κατηγορίες οχημάτων πρέπει, όταν χρειάζεται, να προστίθενται ειδικές απαιτήσεις.
(8)
Σύμφωνα με το άρθρο 5 στοιχείο ε) της οδηγίας 2009/40/ΕΚ, τα κράτη μέλη έχουν επεκτείνει την απαίτηση του περιοδικού τεχνικού ελέγχου σε άλλες κατηγορίες οχημάτων. Προκειμένου να εναρμονιστούν περαιτέρω οι τεχνικοί έλεγχοι των οχημάτων πρέπει να συμπεριληφθούν μέθοδοι και πρότυπα για αυτές τις κατηγορίες. Οι έλεγχοι πρέπει να διενεργούνται αξιοποιώντας τις τεχνικές και τον εξοπλισμό που διατίθενται σήμερα και χωρίς να χρησιμοποιούνται εργαλεία για την αποσυναρμολόγηση ή την αφαίρεση μέρους του οχήματος.
(9)
Επιπλέον των σημείων που σχετίζονται με την ασφάλεια, την προστασία και την περιβαλλοντική προστασία, ο έλεγχος πρέπει να καλύπτει επίσης την αναγνώριση του οχήματος προκειμένου να εξασφαλίζεται η εφαρμογή των ορθών ελέγχων και προτύπων, με σκοπό να καθίσταται δυνατή η καταχώριση των αποτελεσμάτων του ελέγχου και η επιβολή άλλων νομικών απαιτήσεων.
(10)
Προκειμένου να διευκολύνεται η ομαλή λειτουργία της εσωτερικής αγοράς και να βελτιωθούν οι μέθοδοι διενέργειας των τεχνικών ελέγχων των οχημάτων, τα αποτελέσματα ελέγχου πρέπει να αναφέρονται σε πιστοποιητικό τεχνικού ελέγχου που να καλύπτει ορισμένα κύρια στοιχεία
(11)
Χρειάζεται να καταβληθούν περαιτέρω προσπάθειες στο πεδίο της ανάπτυξης εναλλακτικών διαδικασιών ελέγχων για τη διαπίστωση της κατάστασης συντήρησης των πετρελαιοκίνητων οχημάτων, ιδιαιτέρως όσον αφορά τις εκπομπές των οξειδίων του αζώτου (NOx) και των σωματιδίων, λαμβανομένων υπόψη των νέων συστημάτων μετεπεξεργασίας των εκπομπών.
(12)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή της οδηγίας σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους στην τεχνική πρόοδο, η οποία συστάθηκε με βάση το άρθρο 7 της οδηγίας 2009/40/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα II της οδηγίας 2009/40/ΕΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο στις 31 Δεκεμβρίου 2011, εξαιρουμένων των διατάξεων της παραγράφου 3 του παραρτήματος ΙΙ, οι οποίες αρχίζουν να ισχύουν στις 31 Δεκεμβρίου 2013. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη
Βρυξέλλες, 5 Ιουλίου 2010.

Labels: 7
8
15